Hollandske bomtrawlere skjuler sig, når de fisker i de nordjyske farvande. Det mener flere nordjyske fiskere i hvert fald. Lokale fiskere fra Thorup Strand beskylder de store hollandske bomtrawlere for bevidst at slukke det såkaldte AIS-signal, så deres placering på havet ikke kan ses. Det betyder, at hollænderne blandt andet kan fiske i andres kvoter og samtidig er til stor fare for de små fiskekuttere. - Det er helt absurd at være vidne til i 2021, siger formanden for Thorup Strand Kystfiskerlaug, Thomas Højrup. Ifølge Thomas Højrup forsøger de hollandske bomtrawlere også at fortrænge de danske fartøjer fra de vigtige fiskepladser. - Det gør de ved at sejle klos op ad de danske fiskekuttere, og eventuelt sejle helt ind, hvor de har sat deres redskaber, vende deres bomtrawlere og sejle ud igen, forklarer han. Den form for hollandsk chikanesejlads er ifølge Thomas Højrup både farligt og ulovligt. For i fiskeri er det ligesom på landjorden, at man skal respektere det, den anden gør. Og med en størrelsesforskel, hvor bomtrawlerne er omkring 25 gange større end de danske fiskekuttere, så er de nordjyske fiskere bange for at blive ramt. - Fisker du med snurrevod, er man jo ankret op. Båden er spændt op mellem ankeret og det store tov på op til otte kilometer, der er lagt ud. Du kan ikke røre dig. Du er fuldstændig fastspændt. Og kommer der en bomtrawler eller to, så kører de op på siden af dig og styrer ind imod dig, så er du simpelthen hjælpeløs. Fanger de dig eller noget af dit reb, så bliver du simpelthen trukket med ned, siger Thomas Højrup. Frygt for sammenstød Gert Kristensen har fisket i det nordjyske farvand i 50 år. Han har også mærket til den nærgående sejlads fra de hollandske bomtrawlere. - Det er virkelig hårdt. Vi skal kæmpe med nogle fartøjer, der er meget større og som har mange flere hestekræfter end os, siger han. Den garvede fisker forklarer, at de store hollandske skibe snupper en stor del af de fisk, der er i området. Han frygter derfor fremtiden. - Når vi sejler ud for at fange fisk, kan vi se i vores fiskenet, at der ikke rigtig er så mange fisk tilbage. Vi har kun samlet resterne af det, der er tilbage, siger Gert Kristensen. Nu skal der handles Det er langt fra første gang, historien om chikanen fra de hollandske skibe bliver fortalt. TV2 Nord har tidligere omtalt de nordjyske fiskekutters problemer med bomtrawlerne, og det har Torsten Schack, der er fiskeriordfører i Venstre, også bemærket. - Det er et problem, der skulle have været løst for længe siden. Det er jo ikke et nyt problem. Vi har hørt om det her alt for længe. Der er taget forskellige initativer, men det har jo åbenlyst ikke virket. Også Søren Gade, der er næstformand i Fiskeriudvalget i Europa-Parlamentet er bekendt med problematikken. Han forstår ikke, hvorfor der ikke er blevet gjort noget ved de hollandske bomtrawlere. - Når fartkontrollen kommer ud på en villavej, så holder folk op med at køre for hurtigt. Når fiskeristyrelsen tager ud og giver bøder, så vil de nok også tænde for deres AIS-systemer. Så det starter jo med, at Danmark bare skal håndhæve de regler, der allerede findes. Søndag meddelte fiskeriminister Rasmus Prehn, at det fremover bliver sværere for hollandske bomtrawlere at skjule sig i dansk farvand. - Jeg er glad for at kunne sige, at nu kommer der langt skrappere regler, og vi skruer bissen på over for de banditter, som sejler ud og ødelægger vores havbund og snyder danske fiskere, siger minister for fødevarer, landbrug og fiskeri Rasmus Prehn til TV 2. Og selvom det umiddelbart er positive nyheder, så er den garvede fisker Gert Kristensen skeptisk. - Jeg vil se det, før jeg tror det. Rasmus Prehn er langt fra den første, der lover os, at der sker noget. Det er der mange, der har gjort. Og der er ikke sket noget endnu.

Referat:
Formanden for Thorup Strand Kystfiskerlaug siger, at hollandske bomtrawlere forsøger at fortrænge danske kuttere fra attraktive fiskepladser, og det er ifølge formanden både farligt og ulovligt.